
Diktaturets fortreffelighet

Det er mange grunner til å søke makt. Med makt følger innflytelse, kontroll, beundrere og ofte rikdom. I vestlige demokratier er det dessverre grenser for hvor stor politisk makt du kan ha. Demokratisk valgte ledere må alltid ta hensyn til både opposisjonen og folkets vingling mellom politiske kandidater. Når velgerne blir lei av en politisk leder, stemmer de inn en ny.

Diktatorer har derimot et helt annet spillerom. Uten brysomme opposisjonspolitikere eller nysgjerrige medier står du langt friere når du skal nå dine politiske og private mål. Du kan for eksempel legge deg opp enorm formue, noe de fleste diktatorer gjør, uten at folket, pressen eller offentlige instanser har innsyn. Og skulle noen være så frekke at de prøver å offentliggjøre dine private forretninger, kan du endre lovverket slik at den type subversiv oppførsel blir straffbart. Nettopp dette gjorde Aserbajdsjans president Ilham Aliyjev i juni 2012. Etter flere avsløringer om at diktatoren og hans familie kontrollerer store deler av landets gruvedrift, telekommunikasjonsselskaper og entreprenørvirksomhet, vedtok parlamentet lover som gir presidenten og hans kone immunitet mot straffeforfølgelse av eventuelle forbrytelser som blir begått mens han sitter som president. De vedtok også en lov som forbyr media å offentliggjøre informasjon om forretningsvirksomhet uten de omtalte personenes samtykke.

De fleste mennesker som hevder å være Gud, blir sendt til psykiatrisk behandling. Blant diktatorer er det derimot fullstendig normalt å opphøye seg til eller sidestille seg med Gud. Rafael Trujillo, som var diktator i Den dominikanske republikk, satte opp et svært neonskilt i hovedstaden Ciudad Trujillo, der det stod «Dios y Trujillo» – «Gud og Trujillo». Landets kirker måtte henge opp slagordet «Dios en cielo, Trujillo en tierra» – «Gud i himmelen, Trujillo på jorda». François Duvalier i nabolandet Haiti gikk et skritt lenger og ble den øverste helligdommen i landets voodoo-religion. Ali Soilih, som styrte øygruppen Komorene i noen år på 1970-tallet, sa: «Jeg er deres gud og lærer, jeg er den guddommelige veien, jeg er fakkelen som lyser i mørket. Det finnes ingen annen gud enn Ali Soilih.»

Mens andre statsledere må tenke på befolkningens ønsker og behov når de reiser bygninger og bygger infrastruktur, trenger ikke diktatorer å la seg begrense av slike smålige hensyn. De kan reise enorme tårn, palasser, monumenter og andre prestisjebygg, uten at alt må gjennom åpne anbudsrunder og velgernes dom. Elfenbenskystens Félix Houphouët-Boigny bygget verdens største kirke i Yamoussoukro. Kirken har 7000 sitteplasser med innebygde luftekanaler for å holde de troende kjølige, men likevel står de stort sett tomme. Saparmurat Niyazov brukte milliarder av Turkmenistans petrodollar på å gjøre hovedstaden til en skinnende hvit marmorby. Noen diktatorer går lenger. Than Shwe i Burma og Nursultan Nazarbayev i Kasakhstan har bygget nye hovedsteder fra grunnen av.

Diktatorer sitter som regel lenger ved makten enn sine demokratiske kollegaer. Listen over statsledere som har sittet lengst ved makten, toppes av despoter. Demokrater sitter imidlertid tryggere i starten av sin regjeringsperioden. De har i underkant av 30 prosent sannsynlighet for å bli avsatt i løpet av de første seks månedene av sin regjeringstid, i motsetning til nesten 50 prosent for autoritære ledere. Derfra tar diktatorer ledelsen. En demokratisk valgt leder som har klart seg de første seks månedene, har 43 prosent sannsynlighet for å miste jobben i løpet av to år, mens tallet er 29 prosent for autoritære ledere. Fire prosent av demokratene klarer å holde seg ved makten i ti år eller mer. Blant diktatorer er sannsynligheten nesten tre ganger så høy: Elleve prosent sitter ti år eller mer.

Noe av det morsomste du kan gjøre som diktator, er å innføre sære lover som undersåttene dine må rette seg etter. Romanias kommunistleder Nicolae Ceauşescu forbød for eksempel bruk av skrivemaskiner uten offentlig løyve. Men noen av de mest bisarre lovene innførte han for å øke folketallet i Romania. Prevensjonsmidler var forbudt, og kvinner som ikke hadde barn, måtte betale en sølibatskatt, også om barnløsheten ikke var deres egen skyld. Bøker om menneskets forplantning og seksualitet ble sett på som statshemmeligheter og var bare tillat i bruk som medisinske lærebøker. «Fosteret er samfunnets eiendom. Enhver som unngår å få barn, er en desertør som forlater den naturlige kontinuiteten,» skal den rumenske diktatorene ha sagt.

Ceauşescu forbød også kvinnelige nyhetsankere å bruke smykker på TV. Turkmenistans avdøde president Saparmurat «Turkmenbasji» Niyazov gjorde noe liknende da han innførte sminkeforbud for kvinnelige nyhetsopplesere. Den turkmenske diktatoren innførte også forbud mot playback på offentlige konserter.

Ayatolla Ruhollah Khomeini gikk et skritt lenger. I en periode etter den iranske revolusjonen som bragte ham til makten i 1979, var all musikk forbudt. «Musikk fordummer lytteren og gjør hjernen inaktiv og fjollete. […] Hvis du vil at landet ditt skal være uavhengig, må du undertrykke musikken og ikke være redd for å bli kalt gammeldags,» uttalte han like etter revolusjonen. Revolusjonsgarden gjennomsøkte folks boliger på leting etter instrumenter, plater og videobånd.

Som diktator gjelder heldigvis ikke lovene for deg, noe historien om Khomeinis musikkforbud understreker. Samtidig som revolusjonsgarden fjernet kassettspillere fra biler de stoppet i veisperringene, fikk et av ayatollaens barnebarn pianoundervisning hos en av landets musikere.

En fordel med å være diktator er at de har en tendens til å vise uovertrufne egenskaper utover å styre landet. De er akademiske genier, mesterlige forfattere og uovertrufne forretningsfolk. Spesielt er de dyktige idrettsutøvere. I 1994 meldte nordkoreanske medier at deres kjære leder Kim Jongil satte fem hole-in-one under en runde golf, og det var til og med første gang han spilte. Diktatoren endte på 38 under par på den 18 hull store banen.

Kim Jong-il var også en inspirator for landets øvrige idrettsutøvere. Etter at nordkoreanske Jong Song-ok vant kvinnenes maraton under verdensmesterskapet i friidrett i Sevilla i 1999, fortalte hun journalister: «Jeg forestilte meg bildet av vår leder og det inspirerte meg.»

Ugandas diktator Idi Amin insisterte på å åpne det afrikanske mesterskapet i amatørboksing med en kamp mellom ham selv og Peter Seruwagi, treneren for det ugandiske landslaget. Amin vant kampen overlegent. I avisen dagen etter kunne uganderne lese, under den beskjedne overskriften «Boxer of the year», at «dommeren måtte stoppe kampen i andre runde, for å spare Seruwagi fra å få mer juling».

En annen sportslig diktator er Turkmenistans president Gurbanguly Berdimukhamedov. Han har blant annet sort belte i både taekwondo og karate. Da Turkmenistan arrangerte sitt første racerbilløp i april 2012, syntes presidenten han burde ta en tur innom. Han ankom stilfullt i en Bugatti Veyron, en av verdens raskeste og dyreste biler, og en favoritt i diktatormiljøet. Etter å ha blitt introdusert av konferansieren, spurte Berdimukhamedov: «Kan jeg delta?» Arrangøren lot hyggelig nok presidenten får delta, til tross for sin sene påmelding. Tilfeldigvis var nødvendige racingklær tilgjengelig i presidentens størrelse, og Berdimukhamedov satte seg inn i en tyrkisk Volkicar. Diktatoren klinte til og satte beste tid i fartsprøven. Bilen ble selvfølgelig sendt til det nasjonale sportsmuseet i etterkant av konkurransen.

Diktaturer er ikke bare sport og moro for diktatorene selv. De sørger også for leker til sine undersåtter. I Haiti på 1960-tallet, da landet ble styrt av François ‘Papa Doc’ Duvalier, ble spillet haitisk rulett funnet opp. Presidentpalasset i hovedstaden Port-au-Prince var omgitt av presidentens nervøse og skyteglade vakter, som pepret løs på alt som kunne oppfattes som en trussel. Haitisk rulett gikk ut på å kjøre en bil med slitte dekk i full fart forbi palasset. Den som punkterte, tapte.

Som diktator har du fremfor alt en langt større frihet enn dine demokratiske motparter til å få gjennomført hva du vil. Bare oppfinnsomheten setter grenser. Du kan for eksempel innføre dine egne viktigste dager som helligdager. Iraks Saddam Hussein var en av flere diktatorer som gjorde fødselsdagen sin til nasjonal helligdag. Turkmenistans Saparmurat Niyazov gjorde morens fødselsdag til helligdag. Valentine Strasser, som var president i Sierra Leone fra 1992 til 1996, var mer fantasifull. Han erklærte St. Valentinsdagen og Bob Marleys bursdag til helligdager. Den avdøde presidenten i Togo, Gnassingbe Eyadéma, overlevde på mirakuløst vis en flyulykke 24. januar 1974. Alle de andre om bord i flyet døde. Eyadéma hevdet at franskmenn stod bak fordi han hadde kranglet med et fransk firma om rettighetene til en fosfatgruve. Han hevdet også at han overlevde på grunn av sine magiske evner og gjorde 24. januar til «Feiringen av seieren over onde krefter». Han fikk også laget en tegneserie som gjenfortalte historien, med ham selv som superhelt.

Eyadéma viste også et annet trekk ved moderne diktatorer: Trangen til å enhver tid omgi seg med kvinner (alle diktatorer i nyere tid er menn). Han hadde alltid med seg et følge av 1000 kvinner, som sang og danset til hans ære. Libyas Muammar Gaddafi hadde en livgarde som bare bestod av kvinner. Thomas Sankara, avdød diktator i Burkina Faso, hadde også en kvinnelig sikkerhetsstyrke, som han utstyrte med motorsykler, ettersom han selv var en lidenskapelig motorsyklist.

Diktatorer er også flinke til å gi seg selv titler. Idi Amin kalte seg blant annet «Hersker over dyrene på jorda og fiskene i havet», «Skottlands siste konge» og «Erobreren av det britiske imperiet i Afrika generelt og Uganda spesielt». Romanias Nicolae Ceauşescu kalte seg «Det karpatiske geni». Muammar Gaddafis offisielle tittel var «Veiviser for den store 1. septemberrevolusjonen i den sosialistiske libyske arabiske folkerepublikken», men ble også omtalt som «Bror, leder og revolusjonens veiviser».

Som diktator har du mulighet til å skaffe deg enorme rikdommer, skrive bestselgende romaner, bygge monumenter, palasser og byer for å hylle deg selv, ha ubegrenset tilgang til attraktive sexpartnere og velte deg i luksus. Men hvordan utnytte mulighetene til fulle? I de neste kapitlene får du en guide til hvordan man blir og oppfører seg som diktator, basert på eksempler fra regimene til noen av de beste i faget. Følger du rådene i denne boken, bør du være på god vei til å bli en minneverdig eneveldig hersker.

